POROČILO O DELU IO NTZS
(Oktober – December 2009 )
Pripravil: IO NTZS
1. NAMEN POROČILA
Namiznoteniška zveza Slovenije je krovna nacionalna panožna športna zveza klubov, ki delujejo na področju namiznega tenisa v Sloveniji. Poslanstvo NTZS je v vzpodbujanju razvoja namiznega tenisa po vsej državi Namiznoteniška zveza Slovenije pomeni okolje za razvoj vseh generacij, je okolje kreativnosti in zdravega duha ter vzpodbuja razvoj po načelih fair-playa. Klubi predstavljajo najpomembnejše gradnike razvoja namiznega tenisa. 
Vizija je, da bo namizni tenis postal eden najbolj množičnih športov v Sloveniji. Izkoristili bomo posebno prednost v primerjavi z ostalimi športi – namizni tenis je šport vseh generacij in sposobnosti. S ponosom se bomo spominjali izjemnih dosežkov v preteklosti ter z vsemi močmi zrli v prihodnost. Naša ambicija je postati ena od razvitejših evropskih držav na področju namiznega tenisa.
Poročilo v večji meri izhaja iz prioritet oz. usmeritev nadaljnjega razvoja namiznega tenisa v Sloveniji, ki so bile potrjene na zadnji septembrski skupščini NTZS. Hkrati pa služi tudi kot celovit dokument za prenos aktualnih informacij do zainteresiranih javnosti.

Namen poročila o delu IO NTZS je tako dvojen:

· pomeni sledljivost uresničevanja osnovnih usmeritev

· pomeni instrument informiranosti
2. URESNIČEVANJE CILJEV
a. ) kratkoročni cilji:
»Vsekakor je kratkoročni cilj konsolidacija na vseh področjih. Na tekmovalnem področju je potrebno zagotoviti pogoje za izpeljavo začrtanih programov vseh selekcij v mednarodnem prostoru. Zavedamo se, da je materialna osnova za delo na zelo nizki ravni in je tako nemogoče sistematično dvigovati kakovost. V Sloveniji je potrebno izpeljati tekmovalno sezono skladno s sprejetim koledarjem tekmovanj.«
Ugotavljamo, da smo na NTZS uspeli uresničiti dva ključna cilja in sicer:
· Ad 1.) izpeljava celotnega mednarodnega programa reprezentanc;
· Ad 2.) izpeljali stabilizacijski ukrep zniževanja stroškov delovanja NTZS.
· Ad 3.) izpeljati program tekmovanj v Sloveniji

Ad 1.) Mednarodni program reprezentanc je bil v zadnjem kvartalu dokaj obsežen z mednarodnimi nastopi mlajših kategorij (Mednarodno prvenstvo Slovaške za kadete in kadetinje), Svetovno mladinsko prvenstvo v Cartageni de Indias v Kolumbiji (Jan Žibrat) ter dva Pro Toura (Anglija in Poljska) na katerih, je Bojan Tokić žal neuspešno lovil mesto med elitno dvanajsterico evropskih igralcev, da bi se lahko kvalificiral za Europa Top 12 turnir. Ob tem velja poudariti, da je NTZS za oba turnirja krila tudi stroške trenerja, kar si Bojan Tokić glede na svoj rang vsekakor zasluži. Ravno tako se je po dolgem času zgodilo, da je NTZS krila stroške kadetskih reprezentanc na Mednarodnem prvenstvu Slovaške (A in B Programa) v celoti, kar bi tudi moral postati standard, če želimo vzgajati enakovredne igralce in igralke v duhu kulta slovenske reprezentance.
Po nekaj letih je NTZS praktično v celoti pokrila stroške petdnevnih priprav v Slovenj Gradcu v času med božičnimi in novoletnimi prazniki (26. – 30.12.2009) za širšo selekcijo najboljših v mladinski in kadetski konkurenci (skupaj 45 igralcev in igralk). Vsi razen A Programa so prispevali za izvedbo priprav le po 50 EUR na igralca/ko.

Ad 2.) Stroške delovanja pisarne smo  v primerjavi z letom 2008 v primerljivem obdobju) z mnogimi ukrepi  znižali za 50%.
Ukrepi:

· znižanje stroškov dela,
· znižanje materialnih stroškov.
Ad 3.) Program tekmovanj za sezono 2009/10 je bil izpeljan v celoti. Pri tem velja pripomniti, da je pri tem ni prišlo do večjih nepravilnosti, nekaj pripomb je bilo le na odločitve registracijske komisije.
b.) dolgoročni cilji:

»Dolgoročni cilj je postaviti močno organizacijsko strukturo, ki bo povezovala akterje na vseh področjih.«

IO NTZS je na predlog delovne skupine obravnaval štiri različice novega organigrama NTZS in potrdil izhodišča v smislu poenostavitve in boljše učinkovitosti. Predsednik NTZS se je sestal s predsednikom Strokovnega sveta, Tehnične komisije, Nadzornega odbora ter Predsednikom Liga odbora in komisarjem lig tudi z namenom usklajevanja stališč glede bodoče organiziranosti.

»Po vzoru nekaterih evropskih zvez in po navodilih ITTF-a bomo pod okrilje NTZS v sodelovanju z Zvezo za šport invalidov - Paraolimpijskim komitejem integrirali slovensko paraolimpijsko reprezentanco, ki dosega izjemne rezultate.«

Mednarodna namiznoteniška zveza (ITTF) je obvestila NTZS in ZŠIS-POK (Zvezo za šport invalidov Slovenije – Paraolimpijski komite), da se zaključuje integracija igralcev namiznega tenisa – prehod invalidov na Nacionalne namiznoteniške zveze, ki poteka od leta 2007. Od 1.1.2010 naj bi bilo možno prijaviti tekmovalce invalide le še preko NTZS-ja na tekmovanja pod okriljem ITTF-a. V Slovenije je to seveda velika novost, ki ni vpeljana še v nobeni Nacionalni panožni zvezi. Glede na to se nam poraja seveda mnogo vprašanj, ker pač ni še nobene dobre prakse. Predsednik NTZS Marjan Hribar se je sestal v novembru 2009 s predsednikom ZŠIS-POK Emilom Murijem in sekretarjem Igorjem Maličem. Zaključek sestanka je bil, da je pripravljenost na obeh straneh za sodelovanje. Predsednik NTZS se je srečal tudi z Matejo Pintar in se pozanimal o njenih načrtih, statusu in ostalih stvareh. Organiziral je pa tudi sprejem Tokiča in Pintarjeve pri Direktorju direktorata za šport Marku Rajšteru.  Udeležil se je tudi podelitve Invalid športnik leta, ki je potekala v Laškem. Na vseh teh sestankih je bil prisoten. Tudi g. Branko Mihorko. V delo strokovnega sveta NTZS je bil vključen tudi trener namiznoteniške reprezentance pri ZŠIS-POK Gregor Škafar, ki bo strokovna povezava  v NTZS s športniki invalidi. Pri kandidiranju za sredstva Fundacije za šport in pri Ministrstvu za šolstvo in šport smo prijavili tudi programe invalidov za dodatna sredstva, ki bi jih NTZS nato uporabil za namizni tenis invalidov. Vprašanje pa je, če bomo uspešni, ker je to tudi v razpisih novost. Ena od osnovnih nalog, ki smo se jih zadali, je vključevanje mladih invalidov v namizni tenis. V Ljubljani ponujamo možnost igranja namiznega tenisa za osnovnošolske in srednješolske otroke invalide v namiznoteniškem klubu Ilirija.
 »Ravno tako bomo pod okrilje NTZS v obliki članstva pritegnili vse rekreativne igralke in igralce, s posebnim poudarkom na mladih.«
Podpredsednik NTZS g. Robert Smodiš je prevzel vodenje projekta vključevanja rekreativnih igralcev in igralk pod okrilje NTZS. NTZS vsekakor podpira namero, da se čimveč rekreativnih igralcev in igralk vključi pod okrilje NTZS, saj bi se tako lahko prijavili na razpis MŠŠ oz. Fundacije za šport in v tem primeru tudi še bolj zanimivi za sponzorje.
»NTZS potrebuje močen Strokovni svet, ki bo izkoristil ves svoj notranji potencial in bil odprt do mednarodnega okolja. Slovenija mora postati eden od evropskih centrov za izvajanje najkvalitetnejših treningov namiznega tenisa.«
Strokovni svet je začel delovati v popolni sestavi. Na svojih dveh sejah  je sprejel naslednje: 

1. Pripravili strategijo dela SS

2. Pripravili plan vseh nastopov reprezentančnih selekcij

3. Ovrednotili plan vseh nastopov reprezentančnih selekcij

4. Pripravili Projekt za POI 2012, ki ni bil obravnavan

5. Pripravili pravilnik o reprezentancah

6. Obravnavali koliko reprezentančnih selektorjev naj bi bilo v NTZS

7. Sprejeli sklep, da se do 15.01.2010  na internem razpisu razpiše mesto selektorja ženske članske reprezentance.

»Samo kakovostno okolje bo ustvarilo odlične igralce, ki bodo vzgled tako najmlajšim v vrtcih in šolah, kakor tudi rekreativcem. Prizadevali si bomo, da bo do konca mandata registriranih vsaj 60 klubov ter 1000 igralk in igralcev.
Predsednik NTZS je v zadnjem obdobju na povabilo klubov obiskal Rakek, Črnomelj in Metliko in se pogovarjal o možnostih razvoja namiznoteniške igre v teh krajih. NTK Črnomelj se bo že v nekaj mesecih včlanil v NTZS, podobno velja za Metliko. S podobnimi aktivnostmi bomo nadaljevali tako predsednik NTZS, kakor tudi ostali člani IO.
»Temeljito bo potrebno prenoviti tekmovalni sistem, ki bo evropsko primerljiv in bolj prijazen do igralcev in klubov. Državno člansko prvenstvo mora npr. postati pravi praznik namiznega tenisa«.
IO NTZS podpira predloge Tehnične komisije NTZS v smislu skladnosti koledarja tekmovanj s koledarjem ITTF ter z vidika privlačnosti in dostopnosti – termini začetkov tekmovanj. Ravno tako IO NTZS podpira predlog Združenja igralcev in igralk za celovito prenovo tekmovanj za posameznike v letu 2010/2011. Tekmovanja posameznikov v članski kategoriji bodo tako v novi tekmovalni sezoni obogatena z denarnimi nagradami. Koncept je bil že predstavljen nekaterim potencialnim sponzorjem. 
3. MARKETINŠKI KONCEPT

»NTZS bo tudi v bodoče tesno sodelovala z Ministrstvom za šolstvo in šport, kakor tudi s Fundacijo za šport. Kljub relativno dobri pomoči s strani države še zdaleč niso izkoriščene vse možnosti. Tukaj mislim predvsem na razpise za sofinanciranje programa za razvoj množičnosti.«
Pred prijavami na razpis za leto 2010 so bili opravljeni razgovori z direktorjem Fundacije za šport ter z generalnim direktorjem Direktorata za šport na MŠŠ. Prijavi smo obsežne programe in pričakujemo sofinanciranje v višini primerljivi v letu 2009.

Dogovori s sponzorji:

· sklenjen štiriletni dogovor o pokroviteljstvu za moške reprezentance v višini 7.500 EUR letno (BTC)

· sklenjen štiriletni dogovor o pokroviteljstvu za ženske reprezentance v višini 7.500 EUR letno (Zlatarne Celje)

· sklenjen štiriletni dogovor o pokroviteljstvu za mladinske in kadetske reprezentance v višini 5.000 EUR (Vabo, d.o.o.)

· sklenjeni dogovori o sponzoriranju s podjetji Jelovica d.d., NKBM Fineko, SGP, Mobitel d.d., Pošta Slovenije, Paloma d.d., …
Vse omenjene pogodbe so v fazi podpisovanja in začnejo veljati s koledarskim letom 2010.
Izbor opremljevalca reprezentanc:

Na osnovi razpisa, ki smo ga prvič objavili za vse reprezentance vključno s paraolimpijsko, smo prejeli dve ponudbi in sicer:

· STIGA

· TIBHAR

Ponudbi sta vsebinsko in vrednostno skoraj identični. Dokončen izbor bo sledil na osnovi dodatnega pogajanja.
4.  AKTI TER OBLIKA ORGANIZIRANOSTI NTZS

»Predlagali bomo številne poenostavitve, ki bodo NTZS bolj približale klubom. Poudarek bo v deregulaciji Pravilnikov in Aktov NTZS, ki pa bodo v skladu z ETTU in ITTF«
Člani različnih komisij so bili seznanjeni, da se pripravljajo spremembe internih aktov NTZS ter pozvani, naj pripravijo morebitne predloge sprememb posameznih internih aktov NTZS. V razpravi, ki je sledila, se je izpostavilo vprašanje smiselnosti spreminjanja internih aktov (razen nujno potrebnih uskladitev, npr. iz nekdanjih SIT v € in pa morebitnih slovničnih napak), ko je pred nami reorganizacija (nov organigram) delovanja NTZS, kar posledično pomeni, da se bo po novi sprejeti organizacijski shemi moralo pravilnike podrediti novi organiziranosti NTZS. Bo pa seveda potrebno čim prej sprejeti pravilnik o finančno materialnem poslovanju, saj tega še nimamo, pa bi ga morali imeti.
5. MEDNARODNO SODELOVANJE

»Slovenija je mlada in odprta država. Ta usmeritev se kaže tudi pri športu in takšna bo usmeritev NTZS. Podpirali bomo vse oblike mednarodnega povezovanja tako na tekmovalnem, kakor tudi strokovno-izobraževalnem področju. Izkoristili bomo dejstvo, da nas obkrožajo svetovne velesile, kot so Avstrija in Hrvaška ter ostale države v srednji Evropi.«
Na tem področju še ni bilo storjenega veliko. Predsednik NTZS se je odzval povabilu hrvaške nacionalne namiznoteniške zveze (STSH) in sodeloval na njihovi proslavi ob 70-letnici njihove zveze. Ob tej priložnosti se je zahvalil za sodelovanje na strokovnem in tekmovalnem področju.

